

GWAHARDDIADAU – “ARWEINIAD BYR I RIENI”

**Gwaharddiadau Tymor Sefydlog**

**Dim ond y pennaeth (neu athro uwch gyda chyfrifoldeb dirprwyedig), neu athro sy'n gofalu am Uned Cyfeirio Disgyblion, sy'n cael gwahardd disgybl o ysgol.**

* Fel arfer mae gwaharddiad tymor sefydlog yn ymateb i gamymddygiad parhaus gan ddisgybl yn yr ysgol. Ni chaiff y disgybl ddychwelyd i'r ysgol nes bydd y gwaharddiad wedi dod i ben.
* Gall y pennaeth wahardd disgybl o ysgol am, gyfnod sefydlog nad yw'n hirach na 45 diwrnod ysgol mewn blwyddyn. (Mewn gwirionedd, bydd hyd gwaharddiad tymor sefydlog ar gyfartaledd rhwng 1 a 5 diwrnod ysgol fel arfer).
* Ni cheir rhoi gwaharddiad am gyfnod amhenodol. Mae hyn yn waharddiad answyddogol, ac mae hynny'n anghyfreithlon.
* Ni ddylid caniatáu gwaharddiadau answyddogol na dylanwadu ar rieni neu eu hannog i dynnu plentyn o ysgol yn wirfoddol fel ffordd o ymdrin ag ymddygiad anodd neu heriol (os bydd yr Awdurdod Lleol yn dod i wybod am arfer o'r fath, bydd yn gweithredu mewn ffordd briodol yn erbyn yr ysgol berthnasol).

**Ni ddylid gwahardd unrhyw ddisgybl yng ngwres y funud heblaw bod bygythiad uniongyrchol i ddiogelwch pobl eraill yng nghymuned yr ysgol, neu i'r disgybl perthnasol. Cyn gwahardd, dylai'r pennaeth:**

* Sicrhau bod ymchwiliad priodol wedi digwydd.
* Ystyried yr holl dystiolaeth sydd ar gael i gefnogi unrhyw honiad.
* Caniatáu i'r disgybl roi eu fersiwn hwy o'r hyn a ddigwyddodd.
* Gwirio a oedd unrhyw amgylchiadau gwaelodol a arweiniodd at y digwyddiad honedig.
* Yn olaf, ar ôl ystyried yr holl ffactorau tebygol, os bydd y pennaeth yn teimlo bod y disgybl yn euog o'r hyn y cyhuddir ef/hi ohono, gellir gwahardd y disgybl.

**Fel rhiant, dylech dderbyn gwybodaeth am y gwaharddiad ar unwaith dros y ffôn ar yr un diwrnod. O fewn un diwrnod ysgol, dylech dderbyn gwybodaeth am y gwaharddiad mewn llythyr. Os yw eich plentyn yn 11 oed neu'n hŷn ar adeg y gwahardd, dylai ef/hi dderbyn copi o'r llythyr hefyd. Dylai'r llythyr gadarnhau'r dilynol:**

* Union gyfnod y gwaharddiad (gyda dyddiad cychwyn a gorffen).
* Y rheswm/rhesymau am y gwaharddiad.
* Ar gyfer gwaharddiadau sy'n hirach na 15 diwrnod ysgol mewn un tymor, y dyddiad hwyraf y mae'n rhaid i'r Pwyllgor Disgyblaeth Disgyblion gyfarfod i adolygu gwaharddiad eich plentyn. Dylai'r llythyr hefyd grybwyll eich hawl i wneud unrhyw sylwadau ysgrifenedig/llafar i'r pwyllgor.
* Eich hawl i weld, a chael, copi o gofnod addysg eich plentyn (drwy wneud cais ysgrifenedig).
* Y trefniadau sydd wedi'u gwneud i'ch plentyn barhau gyda'i h/addysg drwy i waith gael ei anfon adref ato/ati.
* Enw a rhif ffôn swyddog o'r Awdurdod Lleol sy'n gallu rhoi cyngor.
* Rhif ffôn y Ganolfan Cynghori ar Addysg (Advisory Centre for Education, ACE) - 020 7704 9822, sef elusen genedlaethol sefydledig a fydd yn gallu rhoi cyngor hefyd.

**Os oes gennych unrhyw bryderon neu gwestiynau am waharddiadau, neu am y broses wahardd, mae croeso i chi gysylltu â Thîm Gwasanaethau'r Disgybl, Tŷ Keir Hardie, Avenue de Clichy, Riverside Court, Merthyr Tudful CF47 8XD.**

**Ffôn: 01685/724607**

**Ffacs: 01685/721965**